Gandia posa en valor les propostes guanyadores dels Pressupostos Participatius
07 febrer 2024

## Gandia posa en valor les propostes guanyadores dels Pressupostos Participatius07 febrer 2024Última actualització: 07 febrer 2024

![](../gestion/img/eb113fdb45aac9596452aa7df2d3f8f9aa031c32dd6fba30da7cd1d131d93d55.jpg)  
  

La **regidora delegada de Participació Ciutadana, Liduvina Gil**, ha comparegut hui en roda de premsa amb **Mar Bonet, vocal de l'Associació de Mares i Pares (AMPA) del Col·legi d'Educació Especial Enric Valor**, i **Ada Puente, representant de l'AMPA del Col·legi Calderón**, per informar dels projectes guanyadors dels **Pressupostos Participatius**.

L'edil ha recordat que aquest any les diferents iniciatives escollides es duran a terme amb un **pressupost de 100.000 €**. Concretament, ha assenyalat que cadascuna s'ha pressupostat en 25.000 €, però, si alguna costa menys, els diners sobrants es destinaran a reforçar les altres o a seleccionar el projecte següent.

La proposta amb més vots (830) ha estat la **millora del parc Joan Fuster**, que disposarà d'un **espai adaptat i inclusiu** on tinguen cabuda tots els xiquets i xiquetes amb **diversitat funcional** de Gandia.

_"Entre ells, hi ha persones amb discapacitat física, visual, cognitiva, problemes d'estabilitat de marxa, etc., i volem que puguen tenir el dret a gaudir de la seua infància"_, ha explicat Bonet, una de les impulsores de la idea. A més, ha afegit que creu que _"aquest és el primer pas per a una Gandia més inclusiva, on hi haja escoles d´estiu per a menuts amb diversitat funcional, activitats esportives i ofertes d'oci adaptades, etc."_.

En segon lloc, es crearà un **refugi bioclimàtic a l'entrada de l'aparcament del Serpis** (660 vots) i, en tercer lloc, es **milloraran els carrils bici del municipi** (657 vots). Per acabar, tal com ha assenyalat Puente, una de les impulsores del projecte, es **millorarà el parc de l'Oller** (626 vots).

_"Creiem que és un espai molt gran i desaprofitat. Per això volem que s'amplie la zona infantil, es torne a habilitar l'àrea de la gent gran, es facilite l'accés per a les persones amb diversitat funcional i es construïsca un quiosc que ens permeta comprar, per exemple, una botella d'aigua sense haver d'anar fins al supermercat"_, ha comentat.

Finalment, tant Puente com Bonet han donat les gràcies a les persones que han apostat per les seues iniciatives i a l'Ajuntament pel suport i la implicació.